**Cântare scrisului nostru**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Druţă

Sunt un om al nemâniei,

Lumii astea nestrăin.

Vin din munţii latiniei,

Deci, şi scrisul mi-i latin!

Zis-a cerul: „Fiecare

Cu-al său port, cu legea sa!”

Scrisul ei şi râma-l are,

Eu de ce nu l-aş avea?!

Ah, din sângele fiinţei

Ni l-aţi smuls şi pângărit

Şi pe lemnul suferinţei

Ca pe Crist l-aţi răstignit!

Ochii lui cei ai uimirii,

Când i-aţi scos şi nimicit,

Aţi scos ochii nemuririi

Ce pre noi ne-au îndrăgit.

Ne-aţi vroit schimba chiar ţeasta,

Sufletul, străvechiul grai,

Învăţându-ne că asta

E un bine, e un rai.

Dar din… mare „paradisul”

Iată ce-nvăţarăm noi:

Cine-ntâi îţi fură scrisul,

Celelalte-ţi ia apoi!

Vremuri alte vin să nască

Omul unui nou destin.

Cum minţintu-m-ai, strâmb dascăl,

Scrisul meu că mi-i străin.

Şi din gură şi din carte

Cum minţitu-m-ai mereu,

Cum urâtu-m-ai de moarte

Când aflai că-i scrisul meu!

Ştiu: eşti gata să mă rumegi

În slugarnicii tăi cleşti

Când mă uit cu ochii umezi

Către crinii latineşti.

Ştiu că paşii tăi mă latră

Când, durut, la el revin.

Ci va arde – da! – în vatră

Focul scrisului latin!

Foc de care mult mi-i sete,

Care-ndurerat şi sfânt,

Grâul altor alfabete

N-a aprins şi ars nicicând.

Deci, lăsaţi-ne în firea

Moştenită din străbuni

Şi-ţi primi în loc iubirea,

Pacea unor oameni buni.

Nu-i o vină, Doamne iartă,

Floarea lui că o văzurăm,

Că ne-am fost iubit odată

Şi ne mai iubim şi-acum.

Sunt un om al nemâniei,

Lumii astea nestrăin.

Vin din munţii latiniei,

Deci, şi scrisul mi-i latin!